主角

係指一個故仔當中最重要嘅角色。主角嘅重要性表示佢通常有以下嘅特徵：
作出對情節有具體影響嘅決策；
承擔佢決策帶嚟嘅後果；
用佢嘅行動會令到情節得以演進；
喺故仔嘅途中面對重大嘅困難，並且嘗試解決呢啲困難；
會同對立角色對抗；
成為讀者觀眾嘅注意力中心；
另一方面，如果一個故仔嘅情節有多條子情節，噉每一條子情節都可以有佢嘅主角。

主角唔一定係英雄：英雄主角係最常見嘅主角類型，指正義嘅主角，會做「打低奸角」同「拯救世界」等嘅好事，例子有同罪犯戰鬥嘅蝙蝠俠以及查案捉罪犯嘅大偵探福爾摩斯呀噉；另一方面，奸角主角指扮演奸角嘅主角，一個奸角主角會想做壞事，而呢點會有搞到觀眾憎佢嘅危險，所以奸角主角寫起上嚟要好有技巧先得。

角色發展 

想像以下嘅故仔：王子係一個以貌取人嘅人，有次佢對一個醜樣嘅阿婆唔禮貌，而個阿婆原來係仙子，跟住仲對佢落咒、令佢變成一隻醜樣嘅野獸；後嚟佢因緣巧合，捉到一個老男人，個老男人嗰個心地善良嘅女自願噉用自己嘅自由嚟換取阿爸嘅；及後女主角留喺野獸嘅城堡當中，兩人相處之後，野獸受女主角影響學識變得仁慈啲同開放自己嘅心，最後破解仙子嘅咀咒。
想像以下嘅故仔：主角阿古係一個大賊，一心淨係想專注於佢嘅事業，而且性格有少少冷漠無情，佢嘅性格令佢有錢、但生活得好孤單；有一次，阿古因緣際會領養咗三個孤兒，而且焗住要好好噉湊住佢哋，暫時扮演養父嘅角色；及後佢回想起自己嘅童年，原來佢細個嗰陣成日都俾佢阿媽睇唔起，所以先搞到佢咁執著要成功，最後佢作出改變開始重視同屋企人來往，而且亦都得到真正嘅快樂。

假主角 

假主角係指一個開始嗰陣望落係主角、但實際上並唔係主角嘅角色。舉個例說明，想像一個故仔，第一章講探險家阿莊去到一個山旯旮嘅遺跡冒險，而第一章最尾係講阿莊踩到陷阱死亡；然後去到第二章，故仔鏡頭移去侯活嗰度，侯活先至係主角，而故仔淨低嘅部份就係講侯活去嗰個遺跡嗰度冒險，而且由侯活嘅角度睇嘢；喺呢個例子裏面，阿莊就係一個假主角。假主角喺寫作上有唔少嘅用途，例如係用嚟突顯個故仔世界嘅危險－阿莊嘅死用嚟突顯個遺跡有幾咁危險，令呢場冒險感覺更加驚險刺激。

自傳
玩家角色

文獻 

Eco, Umberto. 2009. On the ontology of fictional characters: A semiotic approach. Sign Systems Studies, 37(1/2): 82–98.
Pringle, David. 1987. Imaginary People: A Who's Who of Modern Fictional Characters. London: Grafton. ISBN 0-246-12968-9.
Paisley Livingston & Andrea Sauchelli, "Philosophical Perspectives on Fictional Characters", New Literary History, 42, 2 (2011), pp. 337–60.

攷

拎 
The Protagonist. TV Tropes.

敘事學